ΑΠΟΦΑΣΗ ΤΗΣ ΕΠΙΤΡΟΠΗΣ της 21ης Δεκεμβρίου 1993 όσον αφορά την κοινή τεχνική προδιαγραφή σχετικά με τις γενικές απαιτήσεις για τις εφαρμογές της τηλεφωνίας στον τομέα των δημόσιων πανευρωπαϊκών κυψελωτών ψηφιακών χερσαίων κινητών επικοινωνιών (94/12/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 91/263/ΕΟΚ του Συμβουλίου της 29ης Απριλίου 1991 για την προσέγγιση των νομοθεσιών των κρατών μελών των σχετικών με τον τερματικό εξοπλισμό τηλεπικοινωνιών περιλαμβανομένης και της αμοιβαίας αναγνωρίσεως της πιστότητας (1), όπως τροποποιήθηκε από την οδηγία 93/68/ΕΟΚ (2), και ιδίως το άρθρο 6 παράγραφος 2,

Εκτιμώντας:

ότι, σύμφωνα με τη διαδικασία που θεσπίζει το άρθρο 14 της οδηγίας 91/263/ΕΟΚ, και ιδίως σύμφωνα με τη γνώμη που διατύπωσε στις 23 Απριλίου 1992 η Επιτροπή Έγκρισης Τερματικού Εξοπλισμού (ACTE), έχει ήδη εγκρίνει το μέτρο που προσδιορίζει τον τύπο τερματικού εξοπλισμού για τον οποίο απαιτείται η παρούσα τεχνική προδιαγραφή καθώς και η συνοδευτική δήλωση σχετικά με το πεδίο εφαρμογής-

ότι ο αρμόδιος οργανισμός τυποποίησης έχει καταρτίσει τα εναρμονισμένα πρότυπα τα οποία υλοποιούν τις εφαρμοστέες βασικές απαιτήσεις-

ότι η Επιτροπή έχει υποβάλει το σχέδιο μέτρου στην ACTE σύμφωνα με τη δεύτερη περίπτωση του άρθρου 6 παράγραφος 2 της οδηγίας 91/263/ΕΟΚ-

ότι η Επιτροπή, βάσει του άρθρου 6 παράγραφος 2 δεύτερη περίπτωση της οδηγίας 91/263/ΕΟΚ, είναι υπεύθυνη για τη θέσπιση των αντιστοίχων εναρμονισμένων προτύπων που υλοποιούν τις βασικές απαιτήσεις και τα οποία θα μετασχηματιστούν σε κοινούς τεχνικούς κανόνες-

ότι η κοινή τεχνική προδιαγραφή που θεσπίζεται στην απόφαση αυτή ανταποκρίνεται στη γνώμη που διατύπωσε η ACTE στις 28 Σεπτεμβρίου 1993,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Η παρούσα απόφαση εφαρμόζεται στον τερματικό εξοπλισμό ο οποίος προορίζεται να συνδεθεί με το δημόσιο πανευρωπαϊκό κυψελωτό χερσαίο κινητό τηλεπικοινωνιακό δίκτυο σύμφωνα με τις διατάξεις του άρθρου 2 παράγραφος 2.

2. Για τους σκοπούς της παρούσας απόφασης, η παρούσα κοινή τεχνική προδιαγραφή καλύπτει τις απαιτήσεις για τις εφαρμογές της τηλεφωνίας για τον τερματικό εξοπλισμό κινητών σταθμών για τη φάση 1 του πανευρωπαϊκού κυψελωτού ψηφιακού χερσαίου κινητού τηλεπικοινωνιακού δικτύου περιλαμβάνοντας σταθερή διαμόρφωση περιβλήματος και με λειτουργία στη ζώνη των 900 MHz με διαχωρισμό διαύλων 200 KHz και που φέρει οκτώ διαύλους κίνησης ταχύτητας ανά φέρουσα σύμφωνα με την αρχή TDMA.

Άρθρο 2

1. Η κοινή τεχνική προδιαγραφή θα περιλάβει τα εναρμονισμένα πρότυπα τα οποία έχει καταρτίσει ο αρμόδιος οργανισμός τυποποίησης και τα οποία υλοποιούν τη βασική απαιτήση που αναφέρονται στο άρθρο 4 στοιχείο ζ) της οδηγίας 91/263/ΕΟΚ. Η αναφορά στο εν λόγω πρότυπο παρατίθεται στο παράρτημα.

2. Ο τεχνικός εξοπλισμός που εμπίπτει στο πεδίο εφαρμογής της παρούσας απόφασης πρέπει να συμμορφώνεται με την κοινή τεχνική προδιαγραφή της παραγράφου 1, να τηρεί τις βασικές απαιτήσεις που αναφέρονται στο άρθρο 4 στοιχεία α) και β) της οδηγίας 91/263/ΕΟΚ καθώς και τις απαιτήσεις οποιασδήποτε άλλης εφαρμοστέας οδηγίας, ιδίως της οδηγίας 73/23/ΕΟΚ του Συμβουλίου (3) και της οδηγίας 89/336/ΕΟΚ του Συμβουλίου (4).

Άρθρο 3

Οι κοινοποιημένοι οργανισμοί που ορίζονται αρμόδιοι για την τήρηση των διαδικασιών του άρθρου 9 της οδηγίας 91/263/ΕΟΚ χρησιμοποιούν ή διασφαλίζουν τη χρήση, όσον αφορά τον τερματικό εξοπλισμό που καλύπτει η παράγραφος 1 του άρθρου 1 της παρούσας απόφασης, του εναρμονισμένου προτύπου που αναφέρεται στο παράρτημα, το αργότερο έως την 1η Ιανουαρίου 1994.

Άρθρο 4

Η παρούσα απόφαση δεν εφαρμόζεται, έως την 1η Ιανουαρίου 1995, για τερματικό εξοπλισμό που εγκρίνεται σε προσωρινή βάση από τους κοινοποιημένους οργανισμούς πριν από την 1η Ιανουαρίου 1994.

Άρθρο 5

Η παρούσα απόφαση απευθύνεται στα κράτη μέλη.

Βρυξέλλες, 21 Δεκεμβρίου 1993.

Για την Επιτροπή

Martin BANGEMANN

Μέλος της Επιτροπής

(1) ΕΕ αριθ. L 128 της 23. 5. 1991, σ. 1.

(2) ΕΕ αριθ. L 220 της 31. 8. 1993, σ. 1.

(3) ΕΕ αριθ. L 77 της 26. 3. 1973, σ. 29.

(4) ΕΕ αριθ. L 139 της 23. 5. 1989, σ. 19.

ΠΑΡΑΡΤΗΜΑ

Αναφορά στο Εφαρμοστέο Εναρμονισμένο Πρότυπο Το εναρμονισμένο πρότυπο που αναφέρεται στο άρθρο 2 της αποφάσεως είναι:

Ευρωπαϊκό ψηφιακό κυψελωτό τηλεπικοινωνιακό σύστημα- Απαιτήσεις σύνδεσης για κινητούς σταθμούς GSM (Global System for Mobile Communications - Παγκόσμιο Σύστημα Κινητής Επικοινωνίας) Τηλεφωνία ETSI European Telekommunikations Standards Institute - Ευρωπαϊκό Ινστιτούτο Τυποποίησης στον τομέα των Τηλεπικοινωνιών ΓΡΑΜΜΑΤΕΙΑ ΤΟΥ ETSI TBR 9 Νοεμβρίου 1993 (εξαιρείται ο πρόλογος)

Πρόσθετες πληροφορίες Το Ευρωπαϊκό Ινστιτούτο Τυποποίησης στον τομέα των Τηλεπικοινωνιών αναγνωρίζεται βάσει της οδηγίας 83/189/ΕΟΚ του Συμβουλίου (1).

Το εναρμονισμένο πρότυπο που αναφέρεται ανωτέρω έχει καταρτιστεί κατόπιν εντολής η οποία εδόθη σύμφωνα με τις σχετικές διαδικασίες της οδηγίας 83/189/ΕΟΚ.

Για το πλήρες κείμενο του εναρμονισμένου προτύπου που αναφέρεται ανωτέρω μπορείτε να απευθύνεστε στο:

European Telecommunication Standards Institute

F-06921 Sophia Antipolis Cedex.

(1) ΕΕ αριθ. L 109 της 26. 4. 1983, σ. 8.

(2) ΕΕ αριθ. L 109 της 26. 4. 1983, σ. 8.